ನಟ ಭಯಂಕರ: ಮೊದಲು ಟ್ರೈಲರ್ ನೋಡಿ, ಆನಂತರ ಸಿನಿಮಾ ನೋಡ್ಬೇಕೋ ಬೇಡ್ವೊ ಡಿಸೈಡ್ ಮಾಡಿ

ಬಿಗ್ ಬಾಸ್ ಖ್ಯಾತಿಯ ಪ್ರಥಮ್ (Pratham) ಇದೇ ಮೊದಲ ಬಾರಿಗೆ ನಿರ್ದೇಶಿಸಿ, ನಟಿಸಿರುವ ‘ನಟ ಭಯಂಕರ’ (Nata Bhayankara) ಚಿತ್ರದ ಟ್ರೈಲರ್ (Trailer) ರಿಲೀಸ್ ಆಗಿ ಕಳೆದ ಒಂದು ವಾರದಿಂದ ಟ್ರೆಂಡಿಂಗ್ ನಲ್ಲಿದೆ. ಈ ಸಿನಿಮಾದಲ್ಲಿ ಪ್ರಥಮ್ ಸಿಕ್ಕಾಪಟ್ಟೆ ಬಿಲ್ಡ್ ಅಪ್ ಕೊಟ್ಟಿದ್ದಾರೆ ಅಂತ ಅನಿಸಿದರೂ, ಅಲ್ಲೊಂದು ಪ್ರಾಮಾಣಿಕತೆ ಇರುವುದು ಎದ್ದು ಕಾಣುತ್ತದೆ. ಸಿನಿಮಾದಲ್ಲಿರುವ ಅಷ್ಟೂ ಪಾತ್ರ, ಪಾತ್ರಕ್ಕಿರುವ ಹಿನ್ನೆಲೆ ಮತ್ತು ತಾವು ಸಿನಿಮಾದ ಮೂಲಕ ಏನನ್ನು ಹೇಳಲು ಹೊರಟಿದ್ದೇವೆ ಎನ್ನುವುದನ್ನು ಸ್ಪಷ್ಟ ಮತ್ತು ನಿಖಿರವಾಗಿ ಟ್ರೈಲರ್ ನಲ್ಲಿ ಹೇಳಿದ್ದಾರೆ ಪ್ರಥಮ್.

ಈ ಸಿನಿಮಾದ ಬಗ್ಗೆ ಅವರಲ್ಲಿ ಎಷ್ಟೊಂದು ಆತ್ಮವಿಶ್ವಾಸವಿದೆ ಎಂದರೆ, ‘ಜನರು ಮೊದಲು ಟ್ರೈಲರ್ ನೋಡಲಿ. ಆನಂತರ ಸಿನಿಮಾ ನೋಡಬೇಕೋ ಬೇಡವೋ ಡಿಸೈಡ್ ಮಾಡಲಿ’ ಎನ್ನುತ್ತಾರೆ ಪ್ರಥಮ. ಟ್ರೈಲರ್ ತುಣುಕುಗಳೇ ಹೇಳುವಂತೆ ನವರಸಗಳನ್ನು ಹಿಂಡಿ ಭಯಂಕರವಾದ ನಟನನ್ನು ಪ್ರೇಕ್ಷಕರು ಎದುರು ನಿಲ್ಲಿಸಲು ಹೊರಟಿದ್ದಾರೆ ಪ್ರಥಮ್. ಈ ಕಾರಣಕ್ಕಾಗಿ ನಟ ಭಯಂಕರ ನೋಡುಗರಿಗೆ ಇಷ್ಟವಾಗುತ್ತಾನೆ. ಇದನ್ನೂ ಓದಿ: ಹಸೆಮಣೆ ಏರಿದ ಸ್ಯಾಂಡಲ್‌ವುಡ್‌ ನಟ ವಸಿಷ್ಠ ಸಿಂಹ- ಹರಿಪ್ರಿಯಾ

ಇದು ಪ್ರಥಮ್ ನಿರ್ದೇಶನದ ಚೊಚ್ಚಲು ಸಿನಿಮಾವಾದರೂ, ಹಾಗಂತ ಅನಿಸುವುದಿಲ್ಲ. ತಾವೇ ನಿರ್ದೇಶನ ಮಾಡಿ, ನಟಿಸುವ ದೊಡ್ಡದೊಂದು ಜವಾಬ್ದಾರಿ ಹೊತ್ತುಕೊಂಡಿದ್ದಾರೆ. ಅದರಲ್ಲಿ ಗೆಲುವು ಕಾಣುವಂತಹ ಸಾಕಷ್ಟು ಅಂಶಗಳನ್ನು ಟ್ರೈಲರ್ ನಲ್ಲಿಯೇ ಬಿಟ್ಟುಕೊಟ್ಟಿದ್ದಾರೆ. ಟ್ರೈಲರ್ ನಲ್ಲಿ ಕಾಮಿಡಿ ಇದೆ. ಹಾರರ್ ಇದೆ, ಥ್ರಿಲ್ಲರ್ ಅಂಶಗಳಿವೆ. ಸಾಹಸವಿದೆ ಜೊತೆಗೆ ಅನುಭವಿ ಕಲಾವಿದರ ದಂಡೇ ತಾರಾಗಣದಲ್ಲಿ ಕಾಣಿಸಿಕೊಂಡಿದೆ. ಹೀಗಾಗಿ ನಟ ಭಯಂಕರ ಸಿನಿಮಾ ನೋಡುಗರಿಗೆ ಭರ್ಜರಿ ಮನರಂಜನೆ ನೀಡುವುದು ಗ್ಯಾರಂಟಿ.

ಈ ಸಿನಿಮಾದ ಟ್ರೈಲರ್ ಅನ್ನು ಆಕ್ಷನ್ ಪ್ರಿನ್ಸ್ ಧ್ರುವ ಸರ್ಜಾ (Dhruva Sarja) ಬಿಡುಗಡೆ ಮಾಡಿ, ಅವರೇ ಮೆಚ್ಚಿ ಮಾತನಾಡಿದ್ದರು. ಪ್ರಥಮ್ ಸಾಮರ್ಥ್ಯದ ಬಗ್ಗೆ ಕೊಂಡಾಡಿದ್ದರು. ಈಗ ಜನರೂ ಟ್ರೈಲರ್ ನೋಡಿ ಭರವಸೆಯ ಮಾತುಗಳನ್ನು ಆಡುತ್ತಿದ್ದಾರೆ. ಅಂದಹಾಗೆ ಈ ಸಿನಿಮಾದಲ್ಲಿ ಸಾಯಿಕುಮಾರ್ (Saikumar), ಶೋಭರಾಜ್, ಹಿರಿಯ ನಟ ಉಮೇಶ್, ಕುರಿ ಪ್ರತಾಪ್ ಸೇರಿದಂತೆ ಅನುಭವಿ ಕಲಾವಿದರೇ ಪಾತ್ರ ಮಾಡಿದ್ದಾರೆ.

ಪ್ರಥಮ್ ಗೆ ಈ ಸಿನಿಮಾದಲ್ಲಿ ಇಬ್ಬರು ನಾಯಕಿಯರು. ನಿಹಾರಿಕಾ ಮತ್ತು ಚಂದನಾ ಈ ಸಿನಿಮಾದಲ್ಲಿ ನಾಯಕಿಯರಾಗಿ ಕಾಣಿಸಿಕೊಂಡಿದ್ದಾರೆ. ಪ್ರಥಮ್ ಈ ಸಿನಿಮಾದಲ್ಲಿ ಫೈಟ್ ಅಷ್ಟೇ ಮಾಡಿಲ್ಲ, ಇಬ್ಬರು ಸುಂದರಿಯರ ಜೊತೆ ಡ್ಯುಯೆಟ್ ಕೂಡ ಹಾಡಿದ್ದಾರೆ. ಹಾಗಾಗಿ ಈ ಪ್ರಥಮ್ ನಿಜಕಕ್ಕ ನಟ ಭಯಂಕರ ಅನ್ನುವುದರಲ್ಲಿ ಎರಡು ಮಾತಿಲ್ಲ.